貞婦
作者：李呂
朝代：宋

paragraphs: 婉彼鄒氏女，其父嘗籍兵。
嫁作耕夫妻，婦道以勤稱。
厥夫惰農業，居肆寄郊坰。
薪爨不時給，貯粟未滿缾。
行年三十餘，臉白兩鬢青。
誰家馬上郎，一見願目成。
留連不忍去，斜紅挂日鉦。
携籃夫偶出，次第陳私情。
示以篋中金，持贈固不輕。
正色叱走之，郎馬不及乘。
未幾老狂生，襆被問宿程。
百計稍與語，酌酒欲同傾。
窗前理殘麻，不顧空丁寧。
復出綺香囊，藉以五花繒。
擎來通鄭重，雖受心不平。
收之置敝篋，生意正經營。
託言姑少待，反把柴門扃。
長聲呼四鄰，悲切不忍聽。
逡巡夫亦歸，縶縛訴縣庭。
縣官頗嫉惡，慰遣壯其能。
撫几三嘆息，恨今無肉刑。
吾聞秋胡妻，死有不朽名。
又聞昔羅敷，語直理甚明。
人生各有偶，勿用行兼并。
奈何世混濁，强暴相侵陵。
鄒本微賤人，姆傅初不經。
何况抱貧苦，守身屹長城。
後世迹其事，足媲古烈貞。
誰秉董狐筆，大書播餘馨。